元夜嘆
作者：仇遠
朝代：宋

paragraphs: 虎林城中正月半，十萬人家燈燦爛。
溧陽風景方放燈，通宵不禁人遊翫。
大雪深寒萬木僵，家家冷坐無薪炭。
典錢買竹又買燈，糠油結凍點燈暗。
豪民張燈喚歌舞，鼓笛喧轟夜忘旦。
忽聞買絲造海船，府檄專令豪戶辦。
倉皇且救火燃眉，縱有華燈何暇看。
老夫掩關擁爐坐，一盞青燈置書案。
良辰樂事悵難并，頃刻歡聲作愁嘆。
蘇公買燈狀，陳子題燈詩。
癡兒騃女知不知，月明月暗反覆手，且願麥熟休王師。